**Satiksmes ministrijai**

Rīgā

Datums skatāms laika zīmogā. Nr. 1.8-2/345

*Par likumprojektu “Grozījumi Pasta likumā”*

Konkurences padome (turpmāk – KP) ir izvērtējusi likumprojektu “Grozījumi Pasta likumā” (turpmāk – Likumprojekts) un tā anotāciju (VSS-148, 25.02.2021. protokola Nr. 8, 11. §) un izsaka šādus iebildumus.

1. Universālajā pasta pakalpojumā (turpmāk – UPP) ir ietverti divi pakalpojumi: 1) pasta sūtījumu savākšana, šķirošana, pārvadāšana un piegāde un 2) abonētās preses piegāde. UPP sniedzējam ir noteiktas kvalitātes prasības (piemēram, ātrums, biežums, regularitāte), kādas tam jānodrošina attiecībā uz pasta sūtījumu savākšanu, šķirošanu, pārvadāšanu un piegādi UPP ietvaros. Attiecībā uz abonētās preses piegādes pakalpojumu UPP sniedzējam kvalitātes prasības noteiktas nav. Saskaņā ar Likumprojekta 2. pantā noteikto ir paredzēts, ka Sabiedrisko pakalpojumu regulēšanas komisija apstiprina tīrās izmaksas, ja UPP sniedzējs t.sk. ir ievērojis UPP saistības un to izpildes nosacījumus. Tā kā Likumprojektā nav ietvertas kvalitātes prasības abonēto preses izdevumu piegādes pakalpojuma nodrošināšanai, KP ieskatā UPP izpildes nosacījumi Likumprojektā ir noteikti tikai daļēji. Ņemot vērā iepriekš minēto, Likumprojektu ir nepieciešams papildināt ar kvalitātes prasībām abonētās preses piegādes pakalpojumam, paredzot UPP sniedzējam nodrošināt abonētās preses piegādi abonentiem līdz plkst. 8.00 attiecīgā preses izdevuma iznākšanas dienā. Ja Likumprojektā netiek norādītas kvalitātes prasības abonēto preses izdevumu piegādei, Likumprojekta anotācijā jāsniedz skaidrojums, kurā normatīvajā aktā un kādā termiņā tās tiks noteiktas. Nespēja nodrošināt “agrās piegādes” preses izdevuma iznākšanas dienā KP ieskatā rada risku, kas veicina abonētā preses izdevumu apjoma (un līdz ar to preses izdevumu kopējās tirāžas) samazināšanos, proti, preses izdevumu abonenti sev aktuālo informāciju savlaicīgi nespēj iegūt no drukātās preses izdevumiem, to iespēju robežās aizstājot ar interneta ziņu portālos pieejamo informāciju.
2. Ņemot vērā Likumprojektā ietverto regulējumu, KP konstatē, ka valsts atbalstu (kompensāciju) abonētās preses piegādes pakalpojuma sniegšanai saņems UPP sniedzējs. Saskaņā ar KP rīcībā esošo informāciju šobrīd Latvijā abonētās preses piegādes pakalpojumu sniedz divi komersanti: VAS “Latvijas pasts” (visā Latvijas teritorijā) un SIA “Kurzemes vārds” (Liepājā un Liepājai blakus esošajos novados). SIA “Kurzemes vārds” darbojas arī kā reģionālās preses izdevējs. Situācijā, kad valsts atbalstu abonētās preses piegādei saņems tikai UPP sniedzējs, tiks radīti nevienlīdzīgi konkurences apstākļi abonētās preses piegādātājiem, t.sk., SIA “Kurzemes vārds”. Turklāt, saskaņā ar KP rīcībā esošo informāciju SIA “Kurzemes vārds” nodrošina abonētās preses piegādi līdz plkst. 8.00 attiecīgā preses izdevuma iznākšanas dienā. Likumprojektā plānotais atbalsts UPP sniedzējam abonēto preses izdevumu piegādei rada būtisku risku, ka abonētās preses piegādes tirgū neienāks jauni tirgus dalībnieki. Līdz ar to abonētās preses piegādes tirgū konkurence potenciāli tiek izslēgta, un sagaidāms, ka nākotnē tajā darbosies tikai UPP sniedzējs.

Līdz ar to: 1) lai veicinātu konkurences attīstību abonētās preses piegādes pakalpojuma nodrošināšanā, 2) sekmētu kultūras un drukātās preses attīstību un izplatīšanu, 3) nodrošinātu vienādus konkurences apstākļus, t.sk. potenciālajiem abonētas preses piegādātājiem, nodrošinot abonētās, īpaši reģionālās, preses piegādi, kā arī, ņemot vērā Ministru kabineta 17.07.2020. rīkojumā Nr. 397 “*Par konceptuālo ziņojumu “Abonētās preses izdevumu piegādes nodrošināšana un drukāto mediju atbalsta pilnveides iespējas”*” secināto[[1]](#footnote-1), KP norāda, ka Likumprojektu nepieciešams papildināt ar normām, kas paredz valsts atbalstu abonēto preses izdevumu piegādātājiem, kas izpilda noteiktus kritērijus, piemēram: 1) veic patstāvīgu abonēto preses izdevumu piegādi un 2) nodrošina abonēto preses izdevumu piegādes pakalpojuma sniegšanu līdz plkst. 8.00 preses izdevuma iznākšanas dienā.

Priekšsēdētājs J. Gaiķis

B. Lapiņa 68806486

baiba.lapina@kp.gov.lv

1. “(…) pastāv dažādi apstākļi - informācijas pieejamība dažādām sabiedrības grupām, informācijas pieejamība reģionos, satura kvalitāte, valsts drošība, minoritāšu kultūras saglabāšana - kas raksturo tieši drukāto mediju nozīmību demokrātiskā sabiedrībā un rada nepieciešamību atbalstīt tieši drukātos medijus kā vienu no mediju daudzveidības formām, tajā skaitā saglabājot arī drukātās preses abonēšanas iespēju. (…) arī Latvijā drukāto mediju ilgtspēja ir apdraudēta dažādu faktoru dēļ. Drukātie mediji Latvijā nevar pastāvēt brīvas konkurences apstākļos bez atbalsta mehānismiem no valsts puses. Šī problēma ir īpaši aktuāla reģionālajā tirgū, kur pieprasījums pēc drukātās preses ir proporcionāli lielāks, taču drukātās preses piegādes izmaksas ir augstākas” [↑](#footnote-ref-1)